El govern de Vilanova decidirà si la ronda Ibèrica ha de recuperar o no els dos carrils per sentit després d’escoltar les aportacions que arribin de la Mesa de Mobilitat de la ciutat, que està programada per a dimecres de la setmana que ve. Serà la primera vegada que es convoca aquesta mesa en la que hi poden participar tant les entitats del municipi com les persones que a títol particular hi vulguin assistir. Serà després d’aquesta mesa, un cop tothom hagi pogut plantejar les seves reflexions, quan es decidirà si es recupera o no el carril per a la circulació en vehicle, i de quina manera es recupera. A més, coincidirà amb l’obertura de l’ampliació de l’actual aparcament que hi ha davant els jutjats, que passarà a tenir de 180 a 320 places. Des del govern es defensa la utilitat de la Mesa de Mobilitat com a òrgan de debat, i nega que arribi quan ja s’hagin començat a aplicar moltes mesures a la ciutat en matèria de mobilitat.